Foto: davydov.in Britaniya hukumati rahbari Tereza Mey qirollikni YeI tarkibidan chiqishi masalasini milliy parlamentda qaytadan ovoz berishga qo‘yishni nomaqbul g‘oya, deb hisoblaydi. Bu haqda bosh vazirning rasmiy vakiliga asoslanib, Reuters agentligi xabar bermoqda. "O‘ylaymanki, parlament vaziyatni rivojlantirish uchun bahs-munozaralar o‘tkazadi va jarayonni o‘ta diqqat bilan tahlil etadi. Bu o‘ta zarur va to‘g‘ri bo‘lar edi, - deb rasmiy vakilning so‘zlarini keltiradi agentlik. – Ikkinchi bor ovoz berish yoki britan xalqining xohish-irodasini qayta ko‘rib chiqish, oldindagi eng nomaqbul yo‘ldir". Ma’lumot o‘rnida: Joriy yilning 23 iyun kuni jamoatchilik referendumida 51,9 foiz britaniyalik Buyuk Britaniyaning Yevropa Ittifoqi tarkibidan chiqishini yoqlab ovoz bergan edi. O‘tgan hafta mamlakat bosh vaziri Tereza Mey qirollikni tashkilot tarkibidan chiqishi yuzasidan olib boriladigan muzokaralar 2017 yilning mart oyidan boshlanishini aytib o‘tgan.